+-----------------------------------------------------------------------+
| ข้อมูลสรุป (Executive Summary)                                           |
+-----------------------------------------------------------------------+

บริษัท โอเชียนกลาส จำกัด (มหาชน) ก่อตั้งขึ้นเมื่อ พ.ศ. 2522 ด้วยทุนจดทะเบียน
100,000,000 บาท ปัจจุบันมีทุนจดทะเบียน 500,000,000 บาท เป็นทุนชำระแล้ว
213,307,150 บาท
การดำเนินงานของบริษัทได้รับการส่งเสริมการลงทุนจากคณะกรรมการส่งเสริมการลงทุน(BOI)
บริษัทได้จดทะเบียนเป็นบริษัทจดทะเบียนในตลาดหลักทรัพย์แห่งประเทศไทยในปี 2535
และในปีเดียวกันบริษัทย่อย บริษัท โอเชียน ซาซากิกลาส จำกัด
ได้ก่อตั้งขึ้นโดยการร่วมทุนของโอเชียนกลาสและบริษัท ซาซากิ กลาส จำกัด ของญี่ปุ่น
ซึ่งภายหลังได้เปลี่ยนชื่อเป็นบริษัท โตโย ซาซากิกลาส จำกัด

ในปี 2546 บริษัทได้พิจารณารับโอนกิจการทั้งหมดของบริษัทย่อย คือ บริษัท โอเชียน ซาซากิกลาส
จำกัด ทั้งนี้เพื่อเพิ่มประสิทธิภาพในการบริหารจัดการ
และเพื่อช่วยลดต้นทุนในการดำเนินงานโดยรวม

ในปี 2547 ที่บริษัทได้ดำเนินการประชุมวิสามัญผู้ถือหุ้น 2 ครั้ง คือในเดือนมกราคม และเดือน
กุมภาพันธ์ 2547 และบริษัทได้รับมติจากที่ประชุมผู้ถือหุ้นให้ดำเนินการรับโอนกิจการทั้งหมดของบริษัท
โอเชียน ซาซากิกลาส จำกัด ตามที่คณะกรรมการเสนอ ทั้งนี้บริษัทได้รับซื้อหุ้นของบริษัท โอเชียน
ซาซากิกลาส จำกัด จำนวน 2.50 ล้านหุ้น จาก บริษัท โตโย ซาซากิกลาส จำกัด
และได้ออกหุ้นสามัญของบริษัทโอเชียนกลาส จำกัด (มหาชน) จำนวน 630,715 หุ้นเพื่อขายให้กับ
บริษัท โตโย ซาซากิกลาส จำกัด

ในการประชุมวิสามัญผู้ถือหุ้นเมื่อวันที่ 20 เมษายน 2547 และวันที่ 12 พฤษภาคม 2547
ผู้ถือหุ้นของบริษัทย่อย มีมติพิเศษอนุมัติให้หยุดการดำเนินธุรกิจของบริษัทย่อยตั้งแต่วันที่ 31 พฤษภาคม
2547 บริษัทย่อย ได้จดทะเบียนเลิกกิจการกับกรมพัฒนาธุรกิจการค้าแล้ว เมื่อวันที่ 31 พฤษภาคม
2547 ในขณะนี้ บริษัทย่อยอยู่ในระหว่างการดำเนินการเพื่อชำระบัญชีบริษัท

ธุรกิจหลักของบริษัท คือ
ผลิตและจำหน่ายภาชนะเครื่องแก้วที่ใช้บนโต๊ะอาหารภายใต้เครื่องหมายการค้า []
โดยมีนโยบายในการผลิตเครื่องแก้วคุณภาพดีด้วยเทคโนโลยีการผลิตและเครื่องจักรอันทันสมัย
ทั้งแก้วใสและแก้วพิมพ์ลาย รวมทั้งการออกแบบตามความต้องการของลูกค้า บริษัท
ได้รับการรับรองคุณภาพตามมาตรฐาน ISO 9001:2000

ผลิตภัณฑ์ของบริษัท แบ่งเป็น 3 ประเภทตามกระบวนการผลิต คือ

1. Blownware ได้แก่ แก้วน้ำ โถแก้วหรือภาชนะแก้วอื่น ๆ

  2. Pressware ได้แก่ จาน ชาม จานรองแก้ว ถ้วยแก้วมีหู เช่น แก้วเบียร์ ซึ่งผลิตภัณฑ์จะมี
  ลักษณะ ค่อนข้างหนา

3. Stemware ได้แก่ แก้วที่มีก้านเรียวสำหรับจับ เช่น แก้วไวน์ แก้วบรั่นดี แก้วแชมเปญ

ผลการดำเนินงาน ของบริษัท โอเชียนกลาส จำกัด (มหาชน) ในรอบปีสิ้นสุด ณ วันที่ 31 ธันวาคม
2548 บริษัทมีกำไรสุทธิ 184.51 ล้านบาท จากยอดรายได้รวมทั้งสิ้น 1,464.63 ล้านบาท
ซึ่งเป็นยอดรายได้ที่เพิ่มขึ้นจากปี 2547 ร้อยละ 8.78 ปัจจัยสำคัญที่มีผลทำให้ยอดขายรวมที่เพิ่มขึ้น
มี 2 ประการคือ ผลมาจากความพยายามทางการตลาด ที่บริษัทได้ขยายตลาดไปยังตลาดใหม่
ๆให้ครอบคลุมมากขึ้น ในขณะที่ ตลาดที่มีอยู่ก็เติบโตขึ้นอย่างต่อเนื่องเช่นกัน

กำไรต่อหุ้นพื้นฐานมีจำนวนหุ้นละ 8.65 บาท ดังนั้น
คณะกรรมการจึงมีมติเป็นเอกฉันท์ให้เสนอต่อที่ประชุมผู้ถือหุ้นอนุมัติจ่ายเงินปันผลในอัตราหุ้นละ 4.33
บาท รวมเป็นเงินทั้งสิ้น 92.362 ล้านบาท

บริษัทเชื่อว่าบริษัทได้ดำเนินนโยบายอย่างรอบคอบในการดำเนินงานด้านต่างๆ
รวมถึงการใช้นโยบายทางการบัญชีที่เหมาะสมเพื่อแสดงฐานะทางการเงินที่ถูกต้องและโปร่งใส
ทั้งนี้บริษัทเชื่อว่า มูลค่าของทรัพย์สินที่แสดงในงบการเงิน
ได้แสดงถึงมูลค่าที่ใกล้เคียงกับมูลค่าที่แท้จริงแล้ว
โดยที่สภาพคล่องของบริษัทอยู่ในระดับที่ค่อนข้างดีมาก

การตลาดและการขาย

ในด้านการตลาด ที่ผ่านมา บริษัทได้ขยายตลาด โดยส่งออกไปจำหน่ายมากกว่า 50 ประเทศทั่วโลก
ในปี 2548 ยอดขายในประเทศมีสัดส่วนร้อยละ 32 ของยอดขายรวม และเพิ่มขึ้นจากปีก่อนร้อยละ
4 ยอดขายต่างประเทศมีสัดส่วนร้อยละ 68 ของยอดขายรวมและเพิ่มขึ้นจากปีก่อนร้อยละ 12

สภาพการแข่งขันในตลาดสินค้าเครื่องแก้วในรอบปี 2548 ที่ผ่านมายังอยู่ในระดับค่อนข้างสูง
ทั้งตลาดภายในประเทศ และตลาดต่างประเทศ
การแข่งขันด้านราคาและการนำเสนอสินค้าที่มีความหลากหลาย
ยังเป็นกลยุทธ์ที่ผู้ผลิตส่วนใหญ่นำมาใช้ในการรักษาลูกค้าเก่า และในการแสวงหาลูกค้าใหม่

บริษัทได้เน้นการโฆษณาประชาสัมพันธ์ตราสินค้า Ocean Glassware อย่างต่อเนื่อง
ทั้งตลาดในประเทศ และตลาดต่างประเทศ
และได้มีโปรแกรมการโฆษณาประชาสัมพันธ์ร่วมกับคู่ค้าและพันธมิตรทางการค้าขยายเข้าไปในประเทศเพื่อนบ้านใกล้เคียง
เช่น ประเทศจีน มาเลเซีย เวียดนาม เป็นต้น

นอกจากนี้ บริษัท ยังเข้าร่วมงานแสดงสินค้าในต่างประเทศ เช่น

  งาน Ambiente ที่เมืองแฟรงเฟริ์ต ประเทศเยอรมันนี

  งาน Tokyo International Gift Show ประเทศญี่ปุ่น

  งาน Source 2004 ที่ เมืองนิวยอร์ค ประเทศสหรัฐอเมริกา

  งาน Chicago Fair ที่เมืองชิคาโก ประเทศสหรัฐอเมริกา

  งาน Food Hotel Malaysia ที่กรุงกัวลาลัมเปอ ประเทศมาเลเซีย

  งาน Food Hotel Vietnam ที่นครโฮชิมิน ประเทศเวียดนาม

  ขณะที่กิจกรรมด้านการตลาดในประเทศได้ถูกจัดขึ้นอย่างสม่ำเสมอ เช่น

  งาน Bangkok International Gift & Houseware Show (BIG&BIH)

  งาน Food & Catering Asia

  งานบ้านและสวน

  งาน Elle Décor เป็นต้น

ในปี 2548 บริษัทได้สนับสนุนตัวแทนของบริษัทในส่วนภูมิภาคเปิดโชว์รูมขึ้น
เพื่อเป็นการประชาสัมพันธ์เครื่องแก้วของบริษัท โดยรูปแบบของการเปิดโชว์รูมมีอยู่ 2 แบบด้วยกัน
คือแบบแรกจะเป็นแบบ Exclusive
โดยจะจัดแสดงและขายเฉพาะสินค้าที่ผลิตโดยบริษัทโอเชียนกลาส
และสินค้าที่นำเข้าและจำหน่ายโดยบริษัท สำหรับปี 2548 ได้เปิดที่จังหวัดขอนแก่น
โชว์รูมแบบที่สองจะเป็นแบบ Nonexclusive โดยจะแสดงทั้งสินค้าที่ผลิตโดยบริษัท
สินค้าที่นำเข้าและจำหน่ายโดยบริษัท ร่วมไปกับสินค้าอื่นๆ
ที่ตัวแทนของบริษัทเป็นตัวแทนจำหน่ายในภูมิภาคนั้น โดยโชว์รูมแบบ Nonexclusive
ได้เปิดเป็นแห่งที่สองที่เกาะสมุย หลังจากที่ได้เปิดแห่งแรกที่จังหวัดเชียงใหม่เมื่อปี 2546

นอกจากการสนับสนุนตัวแทนในประเทศในการเปิดโชว์รูมแล้ว
บริษัทยังสนับสนุนตัวแทนในประเทศเพื่อนบ้านเพื่อเปิดโชว์รูม โดยในปี 2548
บริษัทได้เปิดโชว์รูมขึ้นที่กรุงพนมเปญ ประเทศกัมพูชา

การผลิต

ในปี 2547 บริษัทได้พิจารณาอนุมัติให้มีการสั่งซื้อเครื่องจักรอีก 2 สายการผลิต
โดยดำเนินการติดตั้งแล้วเสร็จและเริ่มดำเนินการผลิตได้ในเดือน กรกฎาคม และ เดือน สิงหาคม
2548
บริษัทเชื่อว่าการลงทุนในครั้งนี้ทำให้มีกำลังการผลิตที่เพิ่มขึ้นจะสามารถทำให้บริษัทตอบสนองต่อความต้องการของลูกค้าและเพิ่มขีดความสามารถในการแข่งขันได้ดียิ่งขึ้น
รวมถึงจะเป็นการเพิ่มผลตอบแทนในส่วนของผู้ถือหุ้นให้มากขึ้นในระยะยาว

ในรอบปี 2548
บริษัทได้ดำเนินการพัฒนาปรับปรุงประสิทธิภาพการผลิตอย่างต่อเนื่องทำให้สามารถผลิตสินค้าใหม่ ๆ
ที่มีการพัฒนาขึ้นทั้งในด้านรูปทรงและคุณสมบัติออกสู่ตลาด

การปรับปรุงองค์กรและพัฒนาบุคลากร

การปรับปรุงองค์กรและพัฒนาบุคลากรอย่างต่อเนื่องควบคู่ไปกับการลงทุนในด้านเทคโนโลยี
ยังเป็นนโยบายที่สำคัญ ที่บริษัทดำเนินการมาโดยตลอด

บริษัทได้ปรับปรุงโครงสร้างขององค์กรในด้านต่างๆ และเร่งวางรากฐานใหม่
เพื่อพัฒนาและเพิ่มพูนศักยภาพในการแข่งขัน และนำระบบวิธีการทำงานแนวใหม่มาใช้
เพื่อยกระดับคุณภาพของสินค้าและบริการให้สามารถตอบสนองความต้องการของลูกค้าได้อย่างมีประสิทธิผลและประสิทธิภาพมากขึ้น
ซึ่งการปรับปรุงดังกล่าว บริษัทดำเนินการในด้านต่างๆ ดังต่อไปนี้

บริษัทได้จัดส่งบุคลากรด้านการผลิตไปฝึกงานและอบรมเพื่อเรียนรู้เพิ่มเติมที่ประเทศญี่ปุ่น
และหลายประเทศในทวีปยุโรป เพื่อนำมาปรับปรุงขบวนการและวิธีการผลิตในโรงงานให้ดีขึ้น

บริษัทเชื่อว่าพนักงานเป็นทรัพยากรที่มีคุณค่าที่สุดของบริษัท
จึงจัดให้มีการฝึกงานอบรมและพัฒนาอย่างต่อเนื่อง
เพื่อให้พนักงานมีทักษะที่จำเป็นสำหรับการปฏิบัติงานและการสร้างความพึงพอใจให้กับลูกค้า
และเพื่อให้การดำเนินงานภายในเป็นไปอย่างมีประสิทธิภาพ และเพิ่มคุณค่าให้กับองค์กรโดยรวม
และเป็นการเสริมสร้างความสามารถของบุคลากรให้มีความพร้อมในการแข่งขันในระยะยาว
และพร้อมรับสภาพแวดล้อมทางธุรกิจที่อาจจะเปลี่ยนไป

เรื่องอื่นๆ

ในปี 2547 ที่ผ่านมา นายวสันต์ จาติกวนิช กรรมการและกรรมการตรวจสอบของบริษัท
ได้ขอลาออกจากการเป็นกรรมการของบริษัท ในเดือน สิงหาคม 2547

นอกจากนั้นในระหว่างปี 2548 นายธัญญะ โภศินทร์วงศ์ ประธานคณะกรรมการบริษัท และ
นายนิสสัย เวชชาชีวะ รองประธานคณะกรรมการบริษัท ได้ขอลาออกจากการเป็นกรรมการบริษัท

ในเดือน กุมภาพันธ์ 2548 คณะกรรมการบริษัท ได้นำเสนอและแต่งตั้ง ดร. ธัชพล โปษยานนท์
เข้าดำรงตำแหน่งกรรมการและกรรมการตรวจสอบแทน นายวสันต์ จาติกวนิช และ
ในเดือนเมษายน 2548 คณะกรรมการบริษัท ได้นำเสนอและแต่งตั้ง ดร. ชัชวิน เจริญรัชต์ภาคย์
และ นายจักรี ฉันท์เรืองวณิชย์ เข้าดำรงตำแหน่งกรรมการแทน นายนิสสัย เวชชาชีวะ และ
นายธัญญะ โภศินทร์วงศ์ตามลำดับ

คณะกรรมการบริษัท ได้ลงมติเลือกและแต่งตั้ง นายกีรติ อัสสกุล และ นายสถาพร จิระศรีรังสรรค์
ให้ดำรงตำแหน่ง ประธานและรองประธานคณะกรรมการบริษัทตามลำดับ

ในเดือน กุมภาพันธ์ 2549 คณะกรรมการบริษัท
ได้พิจารณาแต่งตั้งคณะกรรมการสรรหาและกำหนดค่าตอบแทน
เพื่อช่วยสรรหาและคัดเลือกบุคคลที่เหมาะสมและสมควรได้รับการคัดเลือกเข้ามาเป็นกรรมการบริษัท
เพื่อเสนอต่อที่ประชุมกรรมการบริษัท และ/หรือที่ประชุมผู้ถือหุ้นให้พิจารณา และกำหนดหลักเกณฑ์
และ/หรือทบทวนหลักการ รวมทั้งดูแลจัดทำนโยบายและรูปแบบ
ของการกำหนดค่าตอบแทนและผลประโยชน์ตอบแทนที่เป็นธรรม
และสมเหตุสมผลสำหรับคณะกรรมการบริษัท คณะกรรมการเฉพาะเรื่องชุดต่างๆ
และผู้บริหารระดับสูง โดยกำหนดให้สอดคล้องกับหน้าที่และความรับผิดชอบของกรรมการแต่ละคน
และคำนึงถึงผลการดำเนินงานและสถานะทางการเงิน และกลยุทธ์ในการดำเนินธุรกิจของบริษัทด้วย

ที่ทำการ ณ ปัจจุบันของบริษัท

-   สำนักงานใหญ่ ตั้งอยู่ที่ 75/88-91 ชั้น 34 อาคารโอเชี่ยนทาวเวอร์ 2 ถนนสุขุมวิท 19
    (ซอยวัฒนา) แขวงคลองเตยเหนือ เขตวัฒนา กรุงเทพมหานคร

-   โรงงาน ตั้งอยู่ที่ 365-365/1 นิคมอุตสาหกรรมบางปู ซอย 8 ตำบลแพรกษา
    อำเภอเมืองสมุทรปราการ จังหวัดสมุทรปราการ

-   โชว์รูมกรุงเทพมหานคร ตั้งอยู่ที่ 175 อาคารไทยสมุทร สุขุมวิท 21 แขวงคลองเตยเหนือ
    กรุงเทพมหานคร

-   โชว์รูมภูเก็ต ตั้งอยู่ที่ 100/516 หมู่ 5 ถนนเฉลิมพระเกียรติ ร.9 ตำบลรัษฎา
    อำเภอเมืองภูเก็ต จังหวัดภูเก็ต

-   โชว์รูมเวียดนาม ตั้งอยู่ที่ 184 ถนนบาทังฮาย วอร์ด 12 ตำบล 10 นครโฮชิมิน เวียดนาม